Werknemer sien rooi oor munisipaliteit | Netwerk24
Werknemer sien rooi oor munisipaliteit
Deur Yaël Malgas 14 September 2020 06:00
Johnny Rooi meen sy werkgewer het hom gefaal.
Rooi is 'n bekende gesig in Diazville en werk reeds jare lank as opsigter by die Tabakbaai-stortingsterrein. Hy woon ook op die Tabakbaai-oord se perseel.
Rooi meen die munisipaliteit het hom nie genoeg ondersteun nadat hy glo by die werk aangerand is nie. Rooi beweer 'n inwoner het in Julie die stortingsterrein besoek en oor die blombedding en gras by die terrein gery.
Rooi het voorheen in Weslander verskyn vir die kreatiwiteit waarmee hy juis dié gedeelte van sy werksplek verfraai. Volgens Rooi het hy die man aangespreek omdat hy oor die tuintjie gery het waarna 'n fisieke onderonsie uitgebreek het. Hy beweer die man het ook rassistiese aanmerkings gemaak.
Marius Koen, burgemeester van die Saldanhabaai-munisipaliteit, het ná die voorval gesê 'n interne ondersoek is van stapel gestuur. "Na aanleiding van die bevindings van die interne ondersoek sal verdere stappe moontlik geneem word," het Koen in 'n verklaring laat weet.
Rooi sê dié verklaring is net sodat die munisipaliteit homself kan beskerm.
Ivor Jacobs, 'n plaaslike wyksraadslid, sê hy was ontstoke nadat hy van Rooi se voorval gehoor het.
Jacobs het ook vir Rooi gehelp om sy saak by die polisie aan te meld.
"My hart is regtig seer vir Johnny, maar ek belowe jou net soos ek almal in die Weskus vertel het van sy mooi handewerk sal ek sorg dat hierdie [beskuldigde] nie wegkom met wat hy aan hom gedoen het nie," sê Jacobs.